Bratislava 16. augusta (TASR) - Ani dnes zverejnená augustová správa nemeckej centrálnej banky (Bundesbanka) o situácii hospodárstva, kde priznáva stagnovanie ekonomiky, neobrátila trend posledných dní na svetových trhoch. Euro hneď ráno dosiahlo nové päťmesačné maximum 0,92 USD/EUR. Práve v dôsledku pohľadu Bundesbanky na stav najväčšej ekonomiky eurozóny však v priebehu ďalšieho obchodovania mierne kleslo na 0,9115 USD/EUR. "Správa sprehľadnila slabosť hospodárstva eurozóny," zhodli sa analytici.
Čerstvé čísla o vývoji spotrebiteľských cien v USA v minulom mesiaci opäť hovorili skôr v prospech americkej meny. Prvý raz od vlaňajšieho apríla totiž inflácia poklesla, keď sa spotrebiteľská hladina cien znížila o 0,3 %. Trhy správa zaskočila, pretože očakávali neutrálne dáta. Podľa analytikov môže klesajúca cenová úroveň spôsobiť zníženie kľúčových sadzieb Fed pri jeho najbližšom zasadaní 21. augusta.
Podľa dílera ČSOB Richarda Brzu však na svetových trhoch pokračuje trend zbavovania sa dolárových aktív a finančné domy uprednostňujú japonské jeny a euro. A to aj napriek tomu, že americký minister financií Paul OďNeill dementoval koniec politiky silného dolára. Podľa analytikov je euromena podhodnotená a je len otázkou času, kedy sa priblíži k úrovni jedného dolára za euro.
* ham bro nel
* * *